Document ID: 32004D0265

Nõukogu otsus 2004/265/EÜ,
8. märts 2004,
Hiina Rahvavabariigist saabuvate turismirühmade puhul viisasid ning nendega seotud küsimusi käsitleva vastastikuse mõistmise memorandumi sõlmimise kohta Euroopa Ühenduse ja Hiina Rahvavabariigi Riikliku Turismiameti vahel (ADS)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 62 lõike 2 punkti b alapunkte ii ja iv ning artikli 63 lõike 3 punkti b koostoimes artikli 300 lõike 2 esimese lõigu teise lausega ja artikli 300 lõike 3 esimese lõiguga,
võttes arvesse komisjoni ettepanekut,
võttes arvesse Euroopa Parlamendi arvamust [1]
ning arvestades järgmist:
(1) Komisjon on ühenduse nimel pidanud läbirääkimisi käesolevas otsuses osutatud vastastikuse mõistmise memorandumi osas.
(2) Vastastikuse mõistmise memorandum kirjutati ühenduse poolt alla tingimusel, et see sõlmitakse hiljem.
(3) Vastastikuse mõistmise memorandumiga luuakse komitee, mis võtab vastu õigusliku toimega otsuseid teatavates tehnilistes küsimustes. Seetõttu on asjakohane näha ette ühenduse seisukoha loomiseks lihtsustatud kord selliste juhtumite puhul.
(4) Ühendkuningriigi ja Iirimaa seisukohta käsitleva protokolli ja Schengeni acquis' Euroopa Liitu integreerimist käsitleva protokolli kohaselt ei osale Ühendkuningriik ja Iirimaa käesoleva otsuse vastuvõtmisel, mistõttu see ei ole nende suhtes siduv ega kohaldatav.
(5) Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli kohaselt ei osale Taani käesoleva määruse vastuvõtmisel, mistõttu ei ole see tema suhtes siduv ega kohaldatav.
(6) Vastastikuse mõistmise memorandum tuleks heaks kiita,
ON VASTU VÕTNUD JÄRGMISE OTSUSE:
Artikkel 1
Käesolevaga kiidetakse ühenduse nimel heaks Euroopa Ühenduse ja Hiina Rahvavabariigi Riikliku Turismiameti vaheline vastastikuse mõistmise memorandum Hiina Rahvavabariigist saabuvate turismirühmade viisade ning nendega seotud küsimuste kohta.
Vastastikuse mõistmise memorandumi tekst lisatakse käesolevale otsusele.
Artikkel 2
Nõukogu eesistuja edastab vastastikuse mõistmise memorandumi artikli 8 lõikega 2 ettenähtud teate. [2]
Artikkel 3
Komisjon võtab vastu ühenduse seisukoha heakskiidetud sihtkoha staatuse komitees (ADS-komitee) seoses selle töökorra vastuvõtmisega vastastikuse mõistmise memorandumi artikli 6 lõike 5 kohaselt pärast konsulteerimist nõukogu poolt määratud erikomiteega.
Muude ADS-komitee otsuste suhtes võtab ühenduse seisukoha vastu nõukogu komisjoni ettepaneku põhjal kvalifitseeritud häälteenamusega.
Artikkel 4
Käesolev otsus avaldatakse Euroopa Liidu Teatajas.
Brüssel, 8. märts 2004

Labels: 11
10
0
18
15